আসলে স্টার্ট আপের ক্ষেত্রে পরিবর্তনই একমাত্র সত্যি। The Lean Startup এর লেখক এরিক রাইজ শুরুয়াতি ব্যবসা সম্পর্কে বলেছেন, "এটি এমন এক প্রতিষ্ঠান যা চূড়ান্ত অনিশ্চয়তার মধ্যেও কোনও প্রোডাক্ট বা পরিষেবা প্রদানের জন্য প্রস্তুত করা হয়েছে।" যেকোনও পরিবর্তনকেই প্রতিরোধ করতে চাওয়া মানুষের সহজাত প্রবণতা। অনিশ্চিত সময়ে, যখন আমি জানি না এরপর কী হতে চলেছে, তখন সবসময় মনে হতে থাকে, হয়তো সবচেয়ে খারাপ পরিণতিই অপেক্ষা করে রয়েছে। আর এই মনে হওয়াটা কিন্তু আমার একার নয়। আমার নিজের মধ্যেই এই ভয়টা কাটিয়ে সেটাকে নতুন কিছু করার রোমহর্ষক অনুভূতিতে পরিবর্তিত করতে আমার অনেক সময় লেগেছে। এখন আর আমার কাছে নতুন কিছু করাটা ভয়ের নয়, বরং খানিকটা অ্যাডভেঞ্চার - আরও বড় কিছু করতে পারার উপায়। তবে একেবারে গভীরে কোথাও যেন খানিকটা ভয় থেকে গিয়েছে। প্রতিকূল সময়ে বিভিন্ন মানুষের সঙ্গে কথা বললে সেই ভয়টাই চাগাড় দিয়ে ওঠে। কোনও ঘটনায় আমাদের মনে যত না প্রভাব পড়ে তার চেয়ে অনেক বেশি প্রভাব ফেলে ঘটনার পরিপ্রেক্ষিতে বিভিন্ন মানুষের প্রতিক্রিয়া। বিশেষ করে আমরা যাদের উপর নির্ভর করি, অথবা যাঁরা আমাদের উপর নির্ভশীল তাঁদের প্রতিক্রিয়ার প্রভাব আমাদের মনে সবচেয়ে জোরালো।